
PËR LIRIMIN E FREKUENCAVE TË DIXHITAL - DIVIDENTIT[footnoteRef:1] [1:  Ligji nr. 34/2017, datë 30.3.2017 është botuar në Fletoren Zyrtare nr. 85, datë 21 prill 2017.
  Ligji nr. 28/2018, datë 24.5.2018 është botuar në Fletoren Zyrtare nr. 87, datë 14 qershor 2018.
  ] 

(ndryshuar me ligjin nr. 28/2018, datë 24.5.2018)
(i përditësuar)

Në mbështetje të neneve 78 dhe 83, pika 1, të Kushtetutës, me propozimin e Këshillit të
Ministrave,
KUVENDI
I REPUBLIKËS SË SHQIPËRISË VENDOSI:
KREU I
DISPOZITA TË PËRGJITHSHME

Neni 1
Qëllimi i ligjit

1. Ky ligj ka për qëllim të sigurojë vazhdimësinë e marrjes nga publiku të të gjitha programeve TV, transmetuar nëpërmjet rrjeteve tokësore edhe pas kalimit të plotë në transmetimet numerike, nëpërmjet kompensimit të pjesshëm të kostove neto shtesë që shkakton kalimi nga transmetimet analoge në ato numerike.
2. Ky ligj ka për qëllim të krijojë kushtet për lirimin e Dividentit Numerik 1, që përdoret aktualisht për transmetime audiovizive, dhe vënien e frekuencave të tij në përdorim të rrjeteve të komunikimeve të lëvizshme, sipas legjislacionit në fuqi për komunikimet elektronike dhe mediat audiovizive.
3. Ky ligj përcakton masën e kompensimit financiar, mënyrën e krijimit të saj, kategoritë që përfitojnë, mënyrën e kompensimit, procedurën e administrimit dhe të pagesave.
Neni 2
Përkufizime

Në këtë ligj termat e mëposhtëm kanë këto kuptime:
a) “Ofrues shërbimi mediatik audioviziv (OSHMA)” është personi fizik ose juridik që ka përgjegjësinë editoriale për zgjedhjen e përmbajtjes së shërbimeve të transmetimit audioviziv dhe që vendos mënyrën e organizimit të saj, sipas përkufizimit të dhënë në ligjin nr. 97/2013, “Për mediat audiovizive në Republikën e Shqipërisë”.
b) “Operatori i rrjetit numerik” është personi juridik që ofron infrastrukturën teknike për shpërndarjen tokësore dhe bashkimin e programeve numerike e të shërbimeve shtesë të përfshira në fluksin numerik të të dhënave.
c) “Operatorë privatë historikë kombëtarë” janë subjektet e licencuara për transmetim televiziv kombëtar, sipas ligjit nr. 8410, datë 30.9.1998, “Për radion dhe televizionin publik dhe privat në Republikën e Shqipërisë”, të cilët janë ftuar për të marrë pjesë në procedurën e licencimit të rrjeteve numerike dhe programeve të tyre nëpërmjet Beauty Contest.
ç) “Operatorë me eksperiencë në transmetimet numerike” janë subjektet që kanë ofruar shërbim televiziv numerik përpara hyrjes në fuqi të ligjit nr. 97/2013, të cilët janë ftuar nga AMA të marrin pjesë në procedurën e licencimit të rrjeteve numerike dhe programeve që mbështeten në to, sipas procedurës së Beauty Contest.
d) “AMA”, Autoriteti i Mediave Audiovizive, sipas përkufizimit të dhënë në ligjin nr. 97/2013, “Për mediat audiovizive në Republikën e Shqipërisë”.
dh) “AKEP”, Autoriteti i Komunikimeve Elektronike dhe Postare, sipas përkufizimit të dhënë në ligjin nr. 9918, datë 19.5.2008, “Për komunikimet elektronike në Republikën e Shqipërisë”.

e) “Kosto neto shtesë” është kosto që shoqërojnë kalimin nga transmetimet analoge në transmetime numerike.
ë) “Dividenti Numerik 1” janë frekuencat e brezit 790-862 MHz, që lirohen nga kalimi nga transmetime analoge në transmetime numerike dhe që janë përcaktuar për përdorim nga rrjetet e komunikimeve të lëvizshme.
Neni 3
Fusha e zbatimit
Ky ligj zbatohet për mbulimin e pjesshëm të kostove neto shtesë që shoqërojnë kalimin nga transmetimet analoge në transmetime numerike dhe që përfshijnë:
a) tarifën e mbështetjes së operatorëve ekzistues analogë lokalë/rajonalë në rrjetin numerik të
RTSH-së apo në rrjetet e tjera numerike të licencuara sipas ligjit për median audiovizive;
b) investime të operatorëve me eksperiencë në transmetimet numerike, që dalin jashtë funksionit, si rezultat i ndryshimeve teknologjike të imponuara nga ligji për mediat audiovizive;

c) investime të kryera nga operatorët privatë historikë kombëtarë për ndryshimin e infrastrukturës së transmetimit nga analog në numerik, siç kërkohet nga ligji nr. 97/2013, “Për mediat audiovizive në Republikën e Shqipërisë”.

Neni 4
Subjektet e përjashtuara

Përjashtohen nga e drejta e përfitimit të kompensimit financiar, sipas këtij ligji:
a) subjektet që kanë ndërprerë aktivitetin ose iu është hequr licenca e transmetimit nga AMA në momentin e hyrjes në fuqi të këtij ligji;
b) subjektet që nuk afektohen nga kalimi i transmetimeve analoge në transmetime numerike, si ato që ofrojnë shërbim audioviziv nëpërmjet rrjeteve kabllore CaTv, rrjeteve satelitore, internetit etj.;
c) subjektet që kanë detyrime të papërmbushura, sipas legjislacionit për taksat kombëtare edhe ndaj AMA-s, në momentin e hyrjes në fuqi të këtij ligji, duke përfshirë pagesat vjetore për licencë, si dhe sanksionet gjobë të kthyera në titull ekzekutiv;
ç) subjektet, të cilat përdorin frekuenca pa autorizimin e AMA-s.

KREU II
KRIJIMI, PËRDORIMI DHE NDARJA E KOMPENSIMIT FINANCIAR

Neni 5
Kompensimi financiar
(ndryshuar pika 3 me ligjin nr. 28/2018, datë 24.5.2018)

1. Për vijimin e ofrimit të shërbimit mediatik audioviziv, sipas këtij ligji, dhe krijimin e kushteve për lirimin e Dividentit Numerik 1, jepet kompensim financiar për kalimin nga transmetimet analoge në transmetimet numerike.
2. Fondet e nevojshme për kompensimin financiar krijohen nga pagesat në vlerën e arritur në procesin e konkurrimit, sipas procedurës së përcaktuar në nenet 68 dhe 69, të ligjit nr. 9918, datë 19.5.2008, “Për komunikimet elektronike në Republikën e Shqipërisë”, të ndryshuar, për frekuencat e brezit 790-862
MHz, e cila derdhet në Buxhetin e Shtetit nga fituesit e të drejtave të përdorimit të tyre.
3. Masa e kompensimit financiar do të jetë 5 000 000 (pesë milionë) euro dhe do të financohet nga të ardhurat e arkëtuara nga dhënia e autorizimeve individuale për përdorimin e frekuencave të Dividentit Numerik 1.
4. Ky fond i jepet, në formën e transfertës, Autoritetit të Mediave Audiovizive, për t’u përdorur për kompensimin financiar, sipas përcaktimeve të këtij ligji.

Neni 6
Ndarja dhe përdorimi i kompensimit financiar

Masa e kompensimit financiar, sipas përcaktimeve të pikës 3, të nenit 5, të këtij ligji, do të ndahet dhe do të përdoret si më poshtë:
1. 1/5 e tij do të përdoret për të mbuluar pjesërisht tarifën e mbështetjes së operatorëve ekzistues lokalë/rajonalë në rrjetin numerik të RTSH-së apo në rrjetet e tjera numerike, të licencuara sipas ligjit nr.
97/2013, “Për mediat audiovizive në Republikën e Shqipërisë”.
2. 2/5 e tij do të përdoren për të mbuluar pjesërisht investimet e operatorëve me eksperiencë në transmetime numerike, që dalin jashtë funksionit, si rezultat i ndryshimeve teknologjike të imponuara nga ligji nr. 97/2013, “Për mediat audiovizive në Republikën e Shqipërisë”.
3. 2/5 e tij do të përdoren për të mbuluar pjesërisht investimet e operatorëve privatë historikë kombëtarë për ndryshimin e infrastrukturës së transmetimit nga analoge në numerike.
4. Mënyra e ndarjes së detajuar brenda secilit nëngrup, sipas pikave 2 dhe 3, të këtij neni, përcaktohet me vendim të Këshillit të Ministrave, mbi bazën e propozimit të AMA-s, duke respektuar parimin e objektivitetit, të proporcionalitetit dhe mosdiskriminimit.

Neni 7
Mënyra e administrimit të kompensimit financiar

1.  Administrimi  i  fondeve  të  kompensimit  financiar  bëhet  nga  administrata  e  AMA-s,  sipas përcaktimeve të këtij ligji.
2. AMA përcakton operatorët ekzistues të rrjeteve analoge lokale/rajonale, që do të mbështeten në rrjetin numerik të RTSH-së apo në rrjetet e tjera numerike private, të licencuara sipas ligjit nr. 97/2013, “Për mediat audiovizive në Republikën e Shqipërisë”, të cilët përfitojnë nga kompensimi financiar gjatë vitit të parë.
3. AMA përcakton kompanitë me eksperiencë në transmetimet numerike, që përfitojnë nga kompensimi financiar, sipas pikës 2, të nenit 6, të këtij ligji, dhe ligjit nr. 97/2013, “Për mediat audiovizive në Republikën e Shqipërisë”.
4. AMA përcakton operatorët privatë historikë kombëtarë, që përfitojnë nga kompensimi financiar, sipas pikës 3, të nenit 6, të këtij ligji, dhe ligjit nr. 97/2013, “Për mediat audiovizive në Republikën e Shqipërisë”.
5. AMA kryen analizën e ndarjes së kompensimit financiar, sipas nenit 6 të këtij ligji.
6. AMA kryen pagesën përkatëse për përfituesit e kompensimit financiar.

Neni 8
Llogaritja e kostove neto shtesë

1. Kostoja për tarifën e mbështetjes në rrjetin numerik të RTSH-së apo në rrjetet e tjera numerike, të licencuara sipas ligjit nr. 97/2013, “Për mediat audiovizive në Republikën e Shqipërisë”, mbështetet në tarifën e miratuar nga AMA. Ajo llogaritet, për çdo rast, mbi bazën e zonës së mbulimit, sipas licencës, për një vit, nga momenti i lidhjes së kontratës së mbështetjes në rrjetet numerike. AMA, mbi bazën e tarifës së mbështetjes në rrjetin numerik të RTSH-së, bën llogaritjen e vlerave të mbështetjes për secilin nga subjektet përfitues.
2. Nëse fondi i shpërndarë sipas pikës 1, të nenit 6, të këtij ligji, rezulton më i ulët se totali në bazë vjetore i tarifave të mbështetjes së të gjitha subjekteve përfituese në rrjetin numerik të RTSH-së apo në rrjetet e tjera numerike, të licencuara sipas ligjit nr. 97/2013, “Për mediat audiovizive në Republikën e

Shqipërisë”, vlera e mbulimit të tarifës së mbështetjes për çdo subjekt përfitues do të llogaritet me përqindjen që fondi i shpërndarë zë në totalin në bazë vjetore të tarifave të mbështetjes së të gjitha subjekteve përfituese.
3. Subjekti përfitues i kompensimit financiar, sipas pikës 1, të nenit 6, të këtij ligji, duhet, fillimisht, të paguajë në bazë mujore tarifën e mbështetjes në llogarinë e RTSH-së apo të operatorëve të rrjeteve të tjera numerike, të licencuara sipas ligjit nr. 97/2013, “Për mediat audiovizive në Republikën e Shqipërisë”, dhe të paraqesë faturën bankare përkatëse të pagesës pranë AMA-s.
4. AMA, me marrjen e faturës bankare të pagesës, kalon vlerën e tarifës së mbështetjes në llogarinë e subjektit përfitues.
5. Shpërndarja e kompensimit financiar për operatorët me eksperiencë në transmetimet numerike, sipas pikës 2, të nenit 6, të këtij ligji, bëhet bazuar në raportin e përgjegjësive tatimore të paguara me hyrjen në fuqi të ligjit nr. 97/2013, “Për mediat audiovizive në Republikën e Shqipërisë”.
Neni 9
Ekzekutimi i kompensimit financiar

1. AKEP-i, me disponimin për administrim, sipas ligjit nr. 9918, datë 19.5.2008, “Për komunikimet elektronike në Republikën e Shqipërisë”, të ndryshuar, të frekuencave të Dividentit Numerik 1, kryen menjëherë procedurën për dhënien e të drejtave të përdorimit, sipas neneve 68 dhe
69, të këtij ligji. AMA, në bazë të njoftimeve nga AKEP-i mbi të ardhurat e krijuara, kërkon në Ministrinë e Financave transferimin e një pjese të tyre, sipas përcaktimit të pikës 3, të nenit 5, të këtij ligji.
2. Me marrjen e kërkesës, sipas pikës 2, të këtij neni, Ministria e Financave transferon në llogari të AMA-s shumën e të ardhurave të kërkuara.
3. AMA, menjëherë pasi konfirmon hyrjen e të ardhurave të kërkuara për kompensimin financiar në llogarinë e vet, verifikon nëse subjektet që përfitojnë nga kompensimi financiar kanë detyrime të papaguara ndaj saj dhe detyrime të papërmbushura, sipas legjislacionit për taksat kombëtare.
4. AMA kryen pagesën për subjektet që përfitojnë nga kompensimi financiar, sipas këtij ligji, vetëm pasi të jenë plotësuar të gjitha kërkesat dhe detyrimet që rrjedhin nga ky ligj, si dhe pasi të jetë marrë miratimi nga Komisioni i Ndihmës Shtetërore, në përputhje me legjislacionin për ndihmën shtetërore.
5. Në momentin e përfundimit të procesit të kompensimit financiar, sipas përcaktimeve të këtij ligji, çdo e ardhur e mëtejshme që mund të krijohet nga dhënia e autorizimeve individuale për përdorimin e frekuencave të Dividentit Numerik 1 i nënshtrohet përcaktimeve të ligjit nr. 9918, datë
19.5.2008, “Për komunikimet elektronike në Republikën e Shqipërisë”.

Neni 10
Dispozita kalimtare

Ngarkohet Këshilli i Ministrave për miratimin e aktit nënligjor, sipas pikës 4, të nenit 6, të këtij ligji, brenda tre muajve pas hyrjes në fuqi të këtij ligji.

Neni 11
Hyrja në fuqi

Ky ligj hyn në fuqi 15 ditë pas botimit në Fletoren Zyrtare. Miratuar në datën 30.3.2017
Shpallur me dekretin nr. 10143, datë 19.4.2017, të Presidentit të Republikës së Shqipërisë, Bujar
Nishani
